Reëls vir ̓n gesonde leefstyl - WelstandWelstand
Tuis / Advies / Reëls vir ̓n gesonde leefstyl
Reëls vir ̓n gesonde leefstyl
Om 'n gesonde leefstyl te probeer handhaaf tussen huis, werk en ander verantwoordelikhede kan na 'n haas onbegonne taak lyk.
"Goeie gesondheid gebeur nie per ongeluk nie maar is die resultaat van proaktiewe, voorkomende en gesonde keuses wat vandag, môre en daarna 'n invloed op jou gesondheid het," sê Bianca Tromp, 'n dieetkundige by Futurelife, en voeg by dit is nooit te vroeg of te laat om gewoontes vir 'n gesonde leefstyl te ontwikkel nie.
'n Gesonde leefstyl is in alle fases van die lewe belangrik ongeag ouderdom en die impak daarvan moet nie onderskat word nie, sê Tromp.
Beperk jou porsies
Selfs al eet jy gesond maar jou porsies is te groot kan dit tot daardie oortollige vetjies lei. Wanneer dit by stysels kom, stel Tromp lae GI-stysels voor en 'n porsie nie groter as jou vuis nie. Maer vleis soos hoender en vis moet nie groter wees as die grootte en dikte van jou palm nie. Die res van jou bord moet met groente gevul wees, dus sowat twee hande vol. Vette moet tot die grootte van die punt van jou duim beperk word.
Bly aan die beweeg
Fisieke aktiwiteit is nie net goed vir jou fisiese welstand nie maar hou jou ook geestelik en emosioneel gesond. Volgens Tromp beteken dit nie jy hoef vir ure lank elke week in die gimnasium te sweet nie. Jy kan in die aand om die blok gaan stap of werk om die huis verrig, maar maak net seker jy kry minstens 150 minute se matige fisieke aktiwiteit per week in.
Wanneer ons nie opgeblaas voel nie en nie hardlywig is of diarree het nie, neem ons aan dat ons derms en dermkanaal gesond is. Omtrent 80% van jou liggaam se immuunselle leef in jou derms of dermkanaal. Volgens Tromp is 'n goeie balans van probiotika (die 'goeie' mikro-organismes) in die spysverteringskanaal nodig om jou immuunstelsel te ondersteun en jou derms gesond te hou.
Proteïene in elke maaltyd
Proteïene is nie net die boublok vir die instandhouding van spiere nie maar laat mens ook langer versadig voel, wat minder drange en peusel aan ongesonde kos beteken. Probeer om 'n proteïenbron by elke maaltyd en peuselhappie in te sluit. Proteïene wat min versadigde vette bevat, sluit in neute, neutbotter, eiers, soja, maer vleis soos hoender en vis, bone en peulgewasse soos sojabone.
'n Goeie nagrus
Slaap is noodsaaklik maar tog kry baie mense nie die nodige hoeveelheid slaap in om behoorlik te funksioneer nie. 'n Gebrek aan goeie slaap kan onder meer hoë bloeddruk, diabetes, hartprobleme en beroertes tot gevolg hê. Dit kan ook lei tot vetsug en depressie, so maak seker dat jy genoeg slaap.